Wat maak van ŉ kunstefees ŉ sukses? Is dit die aantal besoekers wat elke dag deur die hekke van die feesterrein stroom? Is dit die ekonomiese inspuiting wat die fees aan die plek waar dit aangebied word, gee? Of is dit bloot die feit dat daar heerlik in Afrikaans feesgevier en gekuier kon word?
Andy Lubbe, Innibos se Feesbestuurder, sê die weer was vanjaar vir hom ŉ besonderse hoogtepunt. Vir die duur van die fees was dit heerlike sonskyndae wat ŉ mens heeltemal laat vergeet het dat dit eintlik in die middel van die winter is. “Ons is baie geseënd met ons somerweer in die middel van die winter, want ons is baie afhanklik van die hekinkomste. Dit maak ŉ baie groot deel van ons begroting uit en as dit ŉ reënerige of baie koue dag is, dan bly die mense maar weg,” sê hy.
Andy sê hulle voel baie tevrede met hoe die dinge verloop het op die feesterrein. “Ons het oor die jare hierdie feesterrein ontwikkel en baie verander, maar ons het nou die wenresep beet. Ek dink die atmosfeer en alles werk vir ons so ek glo dit gaan dieselfde bly. Dis ŉ vreeslike groot uitdaging om te vernuwe, want jy kan ook maar net soveel doen. Wat ons wel hierdie jaar vir die eerste keer by ons fees gehad het, en ek glo ook dit is die eerste vir enige kunstefees in Suid-Afrika, is die ysskaatsvertoning Winter Wonderland wat by i’langa Mall se splinternuwe ysskaatsbaan aangebied is. Dit was baie gewild en al drie vertonings was uitverkoop,” sê hy.
Innibos is vir my elke jaar net so ŉ groot vreugde en dis ŉ hoogtepunt om hierheen te kom. Ek glo dit is die kombinasie van die Laeveld se klimaat, en die Laeveld se mense wat dit so besonders maak. Hier is ŉ warmte, en dit is nie net die temperatuur op ‘n wintersdag in Juniemaand wat snikheet warm is nie, maar ook ŉ warmte en ŉ gasvryheid onder die mense. Ek ervaar dit van die stalletjie-eienaars, tot venuebestuurders, tot die fees se hoofbestuur en die media. Daardie gasvryheid is vir my iets besonders.
Innibos is een van die feeste wat die beste georganiseerd is wat betref ons werk. Dinge vloei en gebeur op tyd en vir ons wat in radio werk, is dit belangrik. Die opset hier by die ATKV-Boeke-oase is baie lekker en selfs op die hooffeesterrein voel dit nooit of jy vertrap word nie. Dan kan ŉ mens ook nog berge toe vlug as jy moeg is vir die fees. Al hierdie dinge maak van Innibos ŉ fantastiese fees.